Kepler-452b

Kepler-452b is ’n eksoplaneet wat om ’n G-tipe-ster, Kepler-452, wentel. Dit is deur die Kepler-ruimteteleskoop ontdek en Nasa het die ontdekking op 23 Julie 2015 aangekondig. Dit is die eerste eksoplaneet byna so groot soos die Aarde wat ontdek is in die bewoonbare sone van ’n ster soortgelyk aan die Son. Naas Kepler-438b stem die ster die meeste met die Aarde ooreen, maar dit is nie bekend of Kepler-452b ’n rots- of klein gasplaneet is nie. Gebaseer op sy digtheid, is dit waarskynlik ’n rotsplaneet.

Die ster is 1 400 ligjare van die Sonnestelsel af; teen die spoed van die New Horizons-tuig sal dit sowat 25,8 miljoen jaar duur om dit te bereik.

Eienskappe 
Die planeet wentel elke 385 dae om sy ster. Dit is ouer en 60% groter as die Aarde, maar lê ook in sy ster se bewoonbare sone. 

Sy massa is waarskynlik vyf keer dié van die Aarde en sy oppervlakswaartekrag is twee keer so groot, hoewel die berekening van eksoplanete se massa nie akkuraat is nie. As dit ’n rotsplaneet is, is dit waarskynlik ’n Superaarde met baie aktiewe vulkane vanweë sy groter massa en digtheid. Die wolke op die planeet sal dik en newelagtig wees en die grootste deel van die planeet se oppervlak bedek. Van sy oppervlak af, sal sy ster feitlik nes die Son van die Aarde af lyk.

Dit is nie duidelik of Kepler-452b ’n bewoonbare omgewing het nie. Sy ster, van tipe G2V, nes die Son, het ook byna dieselfde temperatuur en massa as die Son. Dit is egter 6 miljard jaar oud, dus 1,5 miljard jaar ouer as die Son. In hierdie stadium van die ster se evolusie kry Kepler-452b 10% meer energie as wat die Aarde tans van die Son af kry. As Kepler-452b ’n rotsplaneet is, sal dit onderworpe of byna onderworpe wees aan ’n weghol-kweekhuiseffek.

Galery

Verwysings

Eksterne skakels 
 Nasa – Kepler-sending
 Nasa – Kepler-ontdekkings, opsommingstabel 

  Hierdie artikel is vertaal uit die Engelse Wikipedia

Eksoplanete ontdek deur Kepler
Swaan (sterrebeeld)